**Rýchly a pomalý v teste verbálnej fluencie: Ako organizovanosť sémantických poznatkov ovplyvňuje vybavovanie z verbálnej pamäti**

Drahomír Michalko, Martin Marko, Igor Riečanský

Test verbálnej fluencie (VFT) je štandardnou metódou neuropsychologického vyšetrenia verbálnych a exekutívnych (riadiacich) schopností. Nedostatky pri VFT, dokumentované naprieč rôznymi neuropsychiatrickými skupinami (napr. pacienti s Alzheimerovou alebo Parkinsonovou chorobou, či schizofréniou), indikujú porušenosť verbálnych poznatkov (t. j. dezorganizovanosť pamäťových skladov), alebo exekutívnych funkcii, ktoré regulujú sprístupňovanie týchto poznatkov. Otázka, ako môže organizovanosť poznatkov ovplyvňovať zapojenie exekutívnych funkcii do ich vybavovania však zostáva bez väčšieho záujmu. Na vzorke zdravých dospelých sme v našom výskume zistili, že vyššia členitosť odpovedí do organizovaných asociačných zoskupení súvisí s ich rýchlejším vybavovaním. Ďalšie analýzy ukázali, že menšia schopnosť potlačiť irelevantné informácie predpovedala pomalšie vybavovanie, obzvlášť u tých jedincov, ktorí produkovali menej organizované sekvencie odpovedí. Naopak, u jedincov, ktorí produkovali členitejšie odpovede bola prediktorom rýchleho vybavovania najmä pracovná pamäť. Zváženie individuálnych rozdielov v organizovanosti sémantických poznatkov tak môže pomôcť objasniť niektoré nejasnosti týkajúce sa verbálnych a exekutívnych nedostatkov pri vybavovaní z verbálnej pamäti u neuropsychiatrických pacientov. Tento výskum bol realizovaný z grantovej podpory Vega 2/0059/20 a APVV-19-0570.